Diari Oficial de la Generalitat Valenciana


Sumari del DOGV 7904, del 26-10-2016 (2016/8427)

DECRET 154/2016, de 21 d'octubre, del Consell, pel qual es regula el procediment de selecció de funcionaris interins i es creen les borses de treball per a la provisió interina de llocs de treball reservats a personal funcionari amb habilitació de caràcter nacional.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2016/10/21/154/dof/vci/html**

### Dades del document

Número de DOGV
:   7904

Data del DOGV
:   26-10-2016

Secció del DOGV
:   I. DISPOSICIONS GENERALS

Número del document
:   2016/8427


Data del document
:   21-10-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * funcionari
    * legislació
    * qualificació professional
    * administració local

DECRET 154/2016, de 21 d'octubre, del Consell, pel qual es regula el procediment de selecció de funcionaris interins i es creen les borses de treball per a la provisió interina de llocs de treball reservats a personal funcionari amb habilitació de caràcter nacional. [2016/8427]  
PREÀMBUL  
  
L'article 92 bis, apartat 7, de la Llei 7/1985, de 2 d'abril, reguladora de les bases del règim local, atribueix a les comunitats autònomes la competència per a dur a terme els nomenaments de personal interí en llocs reservats a personal funcionari amb habilitació de caràcter nacional.  
El Decret 32/2013, de 8 de febrer, del Consell, pel qual es regula el règim jurídic dels funcionaris amb habilitació de caràcter estatal en l'àmbit territorial de la Comunitat Valenciana, regula el nomenament de personal funcionari interí en llocs reservats. D'acord amb aquesta norma, són les entitats locals les que, en virtut de la seua autonomia i competència, duen a terme les convocatòries dels processos selectius, que, en qualsevol cas, han de respectar els principis constitucionals d'igualtat, mèrit, capacitat i publicitat, i l'elevació de la proposta de l'aspirant elegit. Posteriorment, a la vista de la proposta formulada, la designació es du a terme per la direcció general competent en matèria d'administració local. L'article 2 d'aquest decret regula de manera detallada aquest procediment.  
D'una altra banda, i als efectes de completar el mode de facilitar a les entitats locals la provisió interina d'una forma més àgil, garantint el compliment dels principis constitucionals d'accés a l'ocupació públic i respectant, en tot cas, el principi d'autonomia local, es considera convenient la creació de borses de treball.  
El decret crea i regula les borses de treball esmentades, i atribueix les convocatòries i la gestió d'aquestes a la direcció general competent en matèria d'Administració local. A fi de garantir la capacitat de les persones aspirants, aquestes hauran d'acreditar haver superat en els últims cinc anys algun dels exercicis d'accés a les convocatòries de places de personal funcionari amb habilitació de caràcter nacional o haver exercit com a funcionari interí en places reservades a personal funcionaris amb habilitació de caràcter nacional almenys al llarg d'un any; així mateix, d'acord amb el que estableixen els articles 6 de l'Estatut d'Autonomia de la Comunitat Valenciana i 7 de la Llei 4/1983, de 23 de novembre, d'Ús i Ensenyament del Valencià, a fi de poder complir les necessitats de l'administració local valenciana respecte a l'ús de les llengües oficials, i poder seleccionar les persones més capacitades, les persones aspirants hauran d'acreditar el nivell de coneixement de les dues llengües; d'una altra banda, es preveu la realització d'un mòdul formatiu de caràcter eliminatori. La regulació prevista en aquesta norma és respectuosa amb l'autonomia local i no impedeix a les entitats locals dur a terme convocatòries per a la provisió interina d'aquestes places com s'ha fet fins a la data.  
  
Els llocs reservats a personal funcionari amb habilitació de caràcter nacional han d'estar efectivament coberts per personal funcionari de carrera, i només es pot acudir a la provisió interina, davant de la impossibilitat de cobertura per aquells. Així, es regula la constitució de les borses, i s'estableix la necessitat de convocar públicament, per part de la direcció general competent en matèria d'administració local els processos selectius corresponents, en els quals es valorarà a les persones aspirants a través d'un tribunal, amb participació dels col·legis professionals i de la Federació Valenciana de Municipis i Províncies. I es regula també el funcionament de les borses, tractant de primar l'agilitat del procediment i establint l'actualització de les borses i els supòsits de revocació dels nomenaments efectuats.  
  
Per tot això, d'acord amb el que disposen els articles 18.f i 43 de la Llei 5/1983, de 30 de desembre, de la Generalitat, del Consell, a proposta del president de la Generalitat, d'acord amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 21 d'octubre de 2016,  
DECRETE  
  
Article 1. Objecte  
L'objecte d'aquest decret és la creació i regulació de borses de treball per a la provisió temporal de forma interina de llocs de treball reservats a personal funcionari d'administració local amb habilitació de caràcter nacional en entitats locals de la Comunitat Valenciana. Es regula, així mateix, el procediment per a la selecció d'aquest tipus de personal funcionari interí en l'àmbit de les entitats locals.  
  
Article 2. Competència de les entitats locals  
1. El procediment previst en aquest decret s'entén sense perjuí de la competència de les entitats locals valencianes per a seleccionar i proposar el nomenament de personal funcionari interí d'acord amb el decret del Consell, pel qual es regula el règim jurídic del personal funcionari d'administració local amb habilitació de caràcter nacional i amb el que preveu aquest article.  
2. Prèviament a l'inici del procediment per a la selecció de personal funcionari interí, serà requisit indispensable sol·licitar, a l'òrgan competent en matèria d'administració local, l'informe on quede acreditada la impossibilitat de provisió del lloc per personal funcionari de carrera amb habilitació de caràcter nacional.  
3. Les bases de selecció hauran de contindre necessàriament expressió de la classe i característiques del lloc la provisió dels quals es pretenga, els requisits que han de tindre les persones aspirants, el termini de presentació de sol·licituds, que no podrà ser inferior a cinc ni superior a 15 dies hàbils, els mèrits objecte de valoració, la forma d'acreditació d'aquests i la composició del tribunal.  
4. Els requisits per a formar part del procés selectiu seran els mateixos que els exigits per a accedir a la condició de personal funcionari de carrera de la subescala i categoria a què el lloc de treball pertanga.  
  
5. Els mèrits hauran de ser objectius i adequats a les característiques del lloc de treball, i s'haurà de valorar, en qualsevol cas, la superació d'exercicis per a l'accés a la condició de personal funcionari amb habilitació de caràcter nacional, l'experiència professional en l'àmbit de la funció pública i les titulacions acadèmiques aportades pels aspirants.  
  
6. La convocatòria i les bases de selecció seran aprovades per la Presidència de la corporació i seran objecte de publicació en el butlletí oficial de la província corresponent i en la seu electrònica d'aquesta.  
  
7. La proposta que formule el tribunal podrà contindre una persona suplent o més d'una, que hauran de ser nomenades en el cas que la persona candidata seleccionada no acredite els requisits necessaris per a prendre part en la selecció o no prenga possessió en el termini establit, així com en el cas que, després del seu nomenament, tinga lloc el seu cessament. La proposta esmentada haurà de respectar, en tot cas, el número d'ordre obtingut per aquests en les proves realitzades.  
8. En els supòsits en què el nomenament interí recaiga sobre llocs de treball que tinguen assignades les funcions contingudes en l'apartat 92 bis, 1.b, de la Llei 7/1985, de 2 d'abril, Reguladora de les Bases del Règim Local, s'acompanyarà del document acreditatiu de la comunicació a la conselleria competent en matèria de tutela financera de les entitats locals.  
9. Mitjançant d'un decret d'alcaldia es proposarà, al departament competent en matèria d'administració local, el nomenament interí, i s'haurà d'acreditar el compliment dels principis constitucionals d'igualtat, mèrit, capacitat i publicitat. El nomenament definitiu correspondrà a la persona titular de la direcció general competent en matèria d'administració local.  
  
Article 3. Supòsits  
Les entitats locals de la Comunitat Valenciana podran fer ús de les borses de treball previstes en aquest decret per a proveir de forma interina els llocs reservats a personal funcionari d'administració local amb habilitació de caràcter nacional, sempre que no haguera sigut possible la provisió d'aquests per mitjà del nomenament provisional, comissió de serveis o acumulació de funcions d'acord amb la normativa aplicable en matèria de personal funcionari amb habilitació de caràcter nacional.  
  
Article 4. Requisits d'accés a les borses de treball  
1. Per a accedir a les borses de treball previstes en aquest decret les persones aspirants hauran de tindre els requisits que s'establisquen en les bases de les respectives convocatòries i, en qualsevol cas, algun dels següents:  
a) Haver superat algun dels exercicis de les proves d'accés a les subescales de Secretaria-Intervenció, Secretaria categoria d'entrada o Intervenció-Tresoreria categoria d'entrada, realitzades en els últims cinc anys abans de la convocatòria de les borses.  
b) Haver exercit com a personal funcionari interí designat per l'òrgan autonòmic competent en places reservades a personal funcionari amb habilitació de caràcter nacional, almenys durant un any en els últims cinc.  
2. Per a formar part de les borses de treball serà requisit ineludible superar el mòdul formatiu que s'establisca en les bases de les distintes convocatòries. En les bases de les respectives convocatòries s'indicarà el nivell de coneixements de les llengües oficials que s'haurà d'acreditar.  
  
Article 5. Constitució de les borses de treball  
1. La direcció general competent en matèria d'administració local constituirà una borsa de treball per cada subescala i categoria, per a la provisió amb caràcter interí de llocs reservats a personal funcionari d'administració local amb habilitació de caràcter nacional. A aquest efecte, s'aprovaran reglamentàriament les bases de les convocatòries, amb respecte, en tot cas, als principis d'igualtat, mèrit, capacitat i publicitat.  
2. Les bases de cada convocatòria contindran subescala i categoria per a la qual es constituïsca la borsa respectiva, els requisits i mèrits a aportar per les persones aspirants, així com un mòdul formatiu de caràcter eminentment pràctic que tindrà caràcter eliminatori. Aquestes seran objecte de publicació en el Diari Oficial de la Generalitat Valenciana. Els mèrits a aportar per les persones aspirants s'inclouran en les bases de les distintes convocatòries i s'ajustaran en el seu contingut als previstos en la normativa autonòmica aplicable en matèria de personal habilitat de caràcter nacional.  
3. La relació provisional de personal aspirant admès es publicarà en el Diari Oficial de la Generalitat Valenciana. Aquesta publicació inclourà la convocatòria de les persones aspirants al mòdul formatiu.  
4. Les persones aspirants que hagen superat el mòdul formatiu conformaran les borses de treball, i s'ordenaran en funció de la puntuació obtinguda, i la seua relació es publicarà, així mateix, en el Diari Oficial de la Generalitat Valenciana.  
5. Una vegada publicada la relació definitiva de les persones aspirants, les integrants d'aquesta hauran d'aportar a la direcció general competent en matèria d'administració local, en el termini de 15 dies hàbils, la documentació següent:  
a) Fotocòpia compulsada de la titulació acadèmica exigida en la convocatòria, o certificat acadèmic que acredite haver realitzat els estudis necessaris per a l'obtenció del títol.  
b) Declaració jurada o promesa de no haver sigut separat, per mitjà d'expedient disciplinari, del servei de cap administració pública, ni estar inhabilitat per a l'exercici de les funcions públiques.  
  
c) Domicili a l'efecte de notificacions, així com un telèfon o més d'un de contacte i, si és el cas, el correu electrònic.  
Les persones que no presenten la documentació establerta en aquest apartat en el termini establert, inclòs el període d'esmena, o si d'aquesta es deduïra que no tenen els requisits exigits, quedaran exclosos de la borsa de treball.  
6. La direcció general amb competència en matèria d'administració local examinarà i valorarà la documentació esmentada i, a la vista d'aquesta, constituirà la borsa de treball. Les places vacants s'oferiran a les persones aspirants que corresponga d'acord amb l'ordre disposat en aquest article.  
  
Article 6. Tribunal  
1. Hi haurà, per cada borsa que es cree, un òrgan col·legiat encarregat de seleccionar les persones aspirants a formar part d'aquesta. Les persones membres seran designades per la persona titular de la direcció general competent en matèria d'administració local.  
2. Són membres d'aquest:  
a) Presidència: la persona titular de la Subdirecció General d'Administració Local o persona en qui delegue.  
b) Vocalies:  
- Una persona funcionària de carrera del grup A1 pertanyent a la direcció general competent en matèria d'administració local.  
- Un persona funcionària amb habilitació de caràcter nacional proposat pels col·legis de secretaris, interventors i tresorers d'administració local de la Comunitat Valenciana.  
- Una persona funcionària d'administració local pertanyent al grup A1 proposat per la Federació Valenciana de Municipis i Províncies  
  
c) Secretaria: una persona funcionària pertanyent al grup A1 pertanyent a la direcció general competent en matèria d'administració local que actuarà amb veu i vot.  
  
Article 7. Funcionament de les borses de treball  
1. Produïda una vacant o situació assimilada en un lloc reservat a personal funcionari d'administració local amb habilitació de caràcter nacional, l'entitat local interessada dirigirà, si és el cas, la seua petició de nomenament interí a la direcció general competent en matèria d'administració local, i indicarà el motiu de la vacant o l'absència de la persona titular i la resta de circumstàncies del lloc que estime d'interés. La petició estarà condicionada a l'existència d'alguna persona funcionaria d'habilitació estatal en situació d'expectativa de nomenament o interessada en la cobertura d'aquest lloc, i així s'haurà de fer constar expressament en aquesta.  
2. Així mateix, per a la cobertura de llocs que tinguen assignades les funcions establertes en l'article 92 bis, 1.b, de la Llei 7/1985, de 2 d'abril, Reguladora de les Bases del Règim Local, s'acompanyarà del document acreditatiu de la comunicació d'aquesta circumstància a la conselleria competent en matèria de tutela financera de les entitats locals.  
3. La direcció general amb competències en matèria d'administració local oferirà el lloc a les persones incloses en la corresponent borsa de treball per l'ordre en què figuren en aquella. La persona aspirant haurà d'acceptar l'oferta o renunciar a aquesta, per escrit o per qualsevol mitjà que permeta la seua constància, fins i tot mitjançant un fax o un correu electrònic, en el termini conferit per la direcció general amb competència en matèria d'administració local, que estarà comprés, en tot cas, per un mínim de dos i un màxim de cinc dies naturals.  
  
4. En cas d'acceptació, la direcció general amb competència en matèria d'administració local dictarà la resolució de nomenament interí en favor de la persona aspirant esmentada. La persona candidata nomenada haurà de prendre possessió del lloc oferit en el termini màxim de tres dies hàbils des de l'endemà de la notificació d'aquesta resolució.  
5. La persona candidata que no accepte el lloc de treball oferit o hi renuncie per mitjà d'aquest procediment, excepte malaltia, permís per maternitat, paternitat, situació d'estar exercint un lloc en l'escala d'habilitació nacional en una administració local, quan el seu domicili diste més de 50 quilòmetres del destí proposat o causa de força major, serà ubicada en l'últim lloc de la borsa, amb el tràmit previ d'audiència de 10 dies. Aquesta reubicació serà objecte de notificació a la persona interessada.  
6. El personal funcionari interí cessarà automàticament quan el lloc de treball que ocupe siga proveït de manera efectiva per personal funcionari d'administració local amb habilitació nacional, siga mitjançant nomenament definitiu, nomenament provisional, comissió de servei o acumulació de funcions. En aquest supòsit, el personal funcionari interí cessat s'incorporarà a la borsa de treball en el lloc que ocupava inicialment. Durant el temps que exercisca interinament un lloc de treball no serà tingut en compte a l'efecte de crides posteriors a la seua presa de possessió.  
  
Article 8. Caducitat de les borses  
1. Transcorreguts cinc anys des de la constitució de la borsa, aquesta s'haurà de renovar, i caducarà quan se'n conforme una de nova. A aquests efectes la direcció general amb competència en matèria d'administració local iniciarà els tràmits per a la constitució d'una nova borsa amb l'antelació suficient.  
2. Sense perjuí del que disposa el paràgraf anterior, la direcció general competent en matèria d'administració local podrà obrir nous terminis a l'efecte d'incorporar noves persones aspirants a aquesta i l'aportació de nous mèrits.  
3. Les persones funcionàries interines que estiguen exercint llocs continuaran en aquells fins que l'ocupe la persona habilitada.  
  
  
Article 9. Comunicacions  
1. Els nomenaments i cessaments del personal interí integrant de les borses es comunicaran a les persones interessades, a les entitats locals afectades i seran objecte de publicació en el Diari Oficial de la Generalitat Valenciana.  
2. Les entitats locals remetran a la direcció general competent en matèria d'administració local les preses de possessió i de cessament, dins dels tres dies hàbils següents a aquell en què es produïsquen.  
  
  
DISPOSICIONS ADDICIONALS  
  
Primera. Personal funcionari interí que estiga prestant serveis  
El personal funcionari interí designat per la direcció general competent en matèria d'administració local que estiga ja desenvolupant funcions reservades amb anterioritat a la creació de les borses de treball i que s'incorpore a aquestes en virtut del que disposa aquest decret, continuarà desenvolupant les seues funcions sense que hi haja la crida prevista en l'article 7 mentre no se'n produïsca el cessament.  
  
  
Segona. Llocs de treball reservats a personal funcionari d'administració local amb habilitació sostinguts en comú per diverses entitats locals  
En els casos de llocs de treball reservats a personal funcionari d'administració local amb habilitació sostinguts en comú per diverses entitats locals en règim d'agrupació, les referències d'aquest decret a l'entitat local s'entendran efectuades a l'òrgan de govern de l'agrupació.  
  
  
Tercera. Incidència pressupostària  
L'aprovació d'aquest decret no tindrà cap incidència pressupostària en els capítols de despeses assignades al departament competent en matèria d'administració local i la seua implementació es durà a terme amb els mitjans personals i materials del centre directiu esmentat.  
  
  
DISPOSICIONS FINALS  
  
Primera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
Segona. Habilitació de desplegament normatiu  
Es faculta la persona titular de la direcció general amb competència en matèria d'administració local per a dictar totes les disposicions que siguen necessàries per a l'execució i el desplegament d'aquest decret.  
  
València, 21 d'octubre de 2016  
  
El president de la Generalitat  
XIMO PUIG I FERRER


Còpia Permalink ELI